La Celtic League e à imbastît un progjet che al ponte a incressi la presince des lenghis celtichis su la rêt e, in particolâr, su Wikipedia. Lis lenghis interessadis a son duncje il galês, il gaelic irlandês, il breton, il gaelic scozês, il cornic e il manx. Tal zîr di un an, si ponte a fâ jentrâ une des lenghis celtichis tra lis dîs plui dopradis su Wikipedia. Un tant di une bande par ufrî plui risorsis scritis ta chestis lenghis intun lûc che al è disponibil par ducj, e di chê altre par incressi la cognossince des lenghis celtichis ator pal mont e la cussience di chei che lis fevelin. Par rivâ a chescj obietîfs, in plui di tirâ dongje int che si impegni a scrivi articui ta chestis lenghis par Wikipedia, la Celtic League e cirarà di coordenâ lis azions des diviersis organizazions che a operin a pro de lenghe intes sîs nazions celtichis. Cun di plui, a man a man che il progjet al larà indenant, si proviodarà a informâ sui progrès fats.
Font: Gaelport, 20/10/09; Celtic League, 10/09
fur_Latn fur_Latn